มูดีส์ชี้ศก.ในเอเชียแปซิฟิกมีความยืดหยุ่นสูงในการรับมือวิกฤตต่างประเทศ
มูดีส์ชี้ศก.ในเอเชียแปซิฟิกมีความยืดหยุ่นสูงในการรับมือวิกฤตต่างประเทศ
24 เม.ย. 2558

สถาบันจัดอันดับความน่าเชื่อถือระหว่างประเทศ มูดีส์ อินเวสเตอร์ส เซอร์วิส เปิดเผยว่า ประเทศส่วนใหญ่ในเอเชียแปซิฟิกมีความยืดหยุ่นค่อนข้างสูงในการรับมือกับวิกฤตเศรษฐกิจในต่างประเทศ ด้วยแนวโน้มอันดับเครดิตที่แตกต่างกัน
อันดับเครดิตในภูมิภาคดังกล่าวเป็นไปในทิศทางที่แตกต่างกัน เนื่องจากบางประเทศผลักดันการปฏิรูปที่ยากลำบาก ขณะที่ประเทศอื่นๆเผชิญกับความท้าทายที่หยั่งรากลึก ดังนั้น ความเสี่ยงที่สำคัญต่อคุณภาพเครดิตก็คือประเด็นที่ว่ารัฐบาลประเทศต่างๆจะสามารถดำเนินนโยบายตามที่ได้ให้คำมั่นสัญญาไว้ได้หรือไม่
การขยายตัวที่ชะลอลงของจีนและเศรษฐกิจโลกที่ซบเซาจะส่งผลให้การส่งออกในเอเชียแปซิฟิกอ่อนแอในช่วงต่อไป ซึ่งการส่งออกเคยเป็นกลไกสำคัญที่ผลักดันผลผลิตของภูมิภาค
ทั้งนี้ มูดีส์ระบุเพิ่มเติมว่า เนื่องจากประเทศส่วนใหญ่ในภูมิภาคที่มูดีส์มีการจัดอันดับเครดิตนั้น ต่างเป็นผู้นำเข้าน้ำมันสุทธิ ดังนั้น การร่วงลงในช่วงที่ผ่านมาของราคาน้ำมันจะส่งผลดีต่อภูมิภาคเป็นส่วนใหญ่ ต้นทุนด้านพลังงานที่ลดลงจะช่วยสนับสนุนความพยายามในการสกัดยอดขาดดุลงบประมาณ หรือฟื้นฟูฐานะการคลัง
 
               